b'\n_START_ARTICLE_\nEtimasia\n_START_PARAGRAPH_\nEtimasia  \xc3\xa9s el terme per ferir-se a un tron buit que apareix en l\'art cristi\xc3\xa0, especialment en mosaics bizantins, per representar el temps d\'espera fina la Parusia o segon retorn de Jes\xc3\xbas. Prov\xc3\xa9 del grec \xe1\xbc\x91\xcf\x84\xce\xbf\xce\xb9\xce\xbc\xce\xb1\xcf\x83\xce\xaf\xce\xb1 , que vol dir "preparaci\xc3\xb3", ja que indica com la humanitat s\'ha de preparar per al Judici Final amb actes correctes i fe per tal d\'assolir la salvaci\xc3\xb3. L\'origen b\xc3\xadblic es troba en un psalm on es parla d\'un tron que s\'ha preparat. _NEWLINE_El s\xc3\xadmbol hereta una iconografia molt anterior al cristianisme on es col\xc2\xb7locaven trons buits per deixar participar els esperits dels morts c\xc3\xa8lebres o reials, una imatge que apareix ja en gravats assiris i que es repr\xc3\xa8n en l\'art etrusc. Els romans tamb\xc3\xa9 inclo\xc3\xafen trons buits on col\xc2\xb7locaven les est\xc3\xa0tues dels d\xc3\xa9us que havien d\'honorar per no ofendre\'n cap en les celebracions. Aquest s\xc3\xadmbol s\'associava tamb\xc3\xa9 al d\xc3\xa9u J\xc3\xbapiter, els atributs del qual eren el tron i els llamps, i per aix\xc3\xb2 apareix en algunes monedes un tron buit. _NEWLINE_A les pintures cristianes s\'acostuma a representar un tron buit similar a un tamboret cobert per un mantell p\xc3\xbarpura (s\xc3\xadmbol de poder) o per un sudari (referint-se al Sant Sudari que va embolcallar el cos de Crist abans de la resurrecci\xc3\xb3). Al costat o a sobre del tron poden apar\xc3\xa8ixer diversos elements. Els m\xc3\xa9s freq\xc3\xbcents s\xc3\xb3n una corona (enjoiada o corona d\'espines), que s\'adiu amb la majestat del tron, una creu i un llibre. El contingut d\'aquest llibre varia, pot ser una refer\xc3\xa8ncia als evangelis, el llibre de l\'Apocalipsi, que narra el retorn de Jes\xc3\xbas despr\xc3\xa9s de la fi del m\xc3\xb3n o b\xc3\xa9 el m\xc3\xadtic llibre de la Vida. Tamb\xc3\xa9 s\'hi poden veure els Arma Christi o un colom que representa l\'Esperit Sant. Sovint el tron fa les funcions d\'altar per la posici\xc3\xb3 respecte altres elements lit\xc3\xbargics._NEWLINE_Les primeres representacions van apar\xc3\xa8ixer a l\'imperi rom\xc3\xa0 tard\xc3\xa0 i inclo\xc3\xafen sovint \xc3\xa0ngels o ap\xc3\xb2stols envoltant el tron. Posteriorment aquest va esdevenir un s\xc3\xadmbol en solitari i es va separar d\'altres escenes que poguessin contenir les pintures o relleus. A partir del segle XI va perfeccionar-se la iconografia relativa al Judici Final a l\'esgl\xc3\xa9sia oriental i l\'etimasia ocupava el centre de quadres complexos on es resumia el contingut del llibre de l\'Apocalipsi. Des de Bizanci va exportar-se a Europa occidental. Tamb\xc3\xa9 va apar\xc3\xa8ixer en altres representacions b\xc3\xadbliques, com per exemple  el quadre de Van Eyck L\'Anunciaci\xc3\xb3, que mostra la popularitat de la icona.'